Plurilinguitad sco trumf
Exempels tirolais ed alsazians.

Da Guiu Sobiela-Caanitz

La vita da las valladas dolomitanas sumeglia fitg a la nossa. Quai ves’ins legend mintg’emna "La Usc di Ladins" ("LUL"), gasetta da l’Uniun generala da Ladins dolomitans (1). Hotels, turissem, pumpiers, exposiziuns, chors, societads da musica, acziuns da salvament, concurrenzas da ski, radunanzas communalas, dismessa dal rument, autorisaziun da construcziun, tut quai fa part dal mintgadi da quels muntagnards.

In pievel cun duas sorts da scolas
Betg be in rom politic dolomitan è in auter, anzi, i dat trais, las duas provinzas autonomas da Trento e Bulsaun e la regiun Veneto. La provinza da Bulsaun u Tirol dal sid, cun maioritad germanofona, sa distingua entras ina bilinguitad taliana-tudestga applitgada minuziusamain en la vita publica ed in status parzialmain uffizial dal ladin. La chapitala da la provinza è linguisticamain italianisada. Las scolas obligatoricas da las duas valladas ladinas accordan gist il medem spazi a domadus linguatgs principals da la provinza sper l’idiom local; il plaz da quest è pli pitschen che quel dal rumantsch tar nus, perquai ch’ins ha entschet ad elavurar seriusamain il ladin dolomitan pir suenter la segunda guerra mundiala, entant ch’ins scriva rumantsch dapi il 16avel tschientaner. Mender èsi en Veneto cun sia scola primara bunamain be taliana, senza resguard per ils giavischs da la glieud davart l’instrucziun en auters linguatgs. Ma ils Ladins da la vischnanca da Fodom/Livinallongo (Veneto) san sa volver; quai pon ins leger en la part "Fodom" (p. 21) da "LUL" dals 23 da mars 2002.

Per amur da l’avegnir
Rèba/Arabba (1602 m), fracziun da Fodom (1470 m), è situada a 7 km da quest vitg e 10 km da Corvara (1568 m) ch’ils fans dal "Giro d’Italia" enconuschan bain. Ils uffants da Rèba frequentan dapi onns la scola da Corvara. L’artitgel d’ina mezza pagina, senza suttascripziun, che commentescha quai deriva probablamain dal schefredactur cumbattiv da las paginas deditgadas a Fodom, in promotur fervent da la solidaritad tranter Ladins e da las tradiziuns tirolaisas; Fodom fascheva part da Tirol enfin a 1919, gist sco quai ch’ins numna oz Tirol dal sid e Trentin. L’autur prevesa ch’ins serria la scola primara da fracziun da Rèba e ch’ils avdants pondereschian lura: "Tge pretend jau da mes uffants? 7 km cun bus da scola o 10 km viadora (a Corvara, Tirol dal sid) cun in minibus spezial? Ins po lura trametter plitost viadora per amur da lur avegnir. Qua ora (...) è la scola paritetica, pia tuttafatg in’autra che qua; (...) ella dat al tudestg il medem pais e la medema abilitad d’expressiun sco al talian." L’artitgel inditgescha lura il dumber d’uras d’instrucziun per mintgin dals nov roms en ils tschintg onns da la scola primara a Corvara: "Religiun 2 (per ladin, talian e tudestg), ladin 2, talian 5, tudestg 5, quint 5 (ta. e tu.), istorgia/geografia/scienza 3 (ta. e tu.), dissegn e musica 3 (ta. e tu.), gimnastica 2 (ta. e tu.) "Ta. e tu." vul dir ch’ins dovra in linguatg durant la mesa emna e l’auter durant l’autra mesadad, ubain in en in‘emna entira e l’auter en tut la suandanta. I s’enclegia ch’ils uffants entschaivan lur il stgalim aut cun ina savida en duas vervas: là hani 36 uras d’instrucziun, cun il medem dumber per talian e per tudestg, 2 da ladin e 2 d’englais. Suenter ils trais onns da stgalim aut poni frequentar la Scola da mastergnanza artistica, l’Institut mercantil u il gimnasi, en mintga cas cun il medem equiliber tranter talian e tudestg, plinavant englais instruì sin basa tudestga, franzos e latin sin basa taliana." L’autur concluda sperond che l’entira fracziun oblighescha la vischnanca da "manar viadora tuts uffants, gist sco provocaziun per survegnir ina scola paritetica che garanteschia meglier lur avegnir professiunal ed qualifitgeschia meglier per vegnir a frida cun quel mund pluriling ch’ans vegn encunter adina daspera."

Tgi vul trair si peschs?
Il medem numer da "LUL" cuntegn in auter artitgel ch’argumentescha era per la plurilinguitad per tgi che sa leger tranter las lingias (p. 5). Sut il titel "Curs por tegnì pesch" (Curs da piscicultura) annunzia il Museum natiral dal Tirol dal sid (Bulsaun) "in curs per tudestg" davart "la realisaziun, tgira ed observaziun d’in aquari (...). Massimo Morpurgo declera co ch’ins realisescha ed installescha in aquari; el respunda a las dumondas davart il batschigl, il filtrar, ils accessoris ed il lieu e dat cussegls davart la tscherna dals peschs e las plantas." Tgi ch’enconuscha l’Italia vegn a smirvegliar ch’in expert evidentamain talian referescha per tudestg, en ina citad italianisada sco Bulsaun, empè d’applitgar il princip: "Qui siamo in Italia e si parla italiano". In minister da Berlusconi pina gist in "Museo dell’unità d’Italia" cun il motto: "Italia, cento città, mille bandiere, una sola lingua, una sola civiltà (cultura, G.S.C.)" (2). La schlatta dal referent al museum da Bulsaun declera pertge ch’el serva tuttina dal tudestg. Ils Morpurgos èn ina veglia famiglia gidieua da Trieste e conturn; lur num inditgescha lur derivanza da la veglia Marburg austriaca, oz Maribor en Slovenia. Talas famiglias tgiran tradiziunalmain il tudestg sco segund linguatg. Per la piscicultura s’interessa cunzunt in public d’ustiers ed hoteliers tirolais per gronda part da verva tudestga. Pia per il referent in cas tipic da bilinguitad sco trumf.

Basilea e ses cunfinaris
En lezza direcziun van er ils quitads da noss confederads basilais cun lur cunfinaris alsazians. In collavuratur da la gasetta locala deditgescha in’entira pagina (3) a questa dumonda: "Senza ils cunfinaris alsazians na perdess Basilea betg be in aspect simpatic, a medem temp ester e famigliar, anzi, bler na giess betg pli senza lezs. Basilea dovra ils cunfinaris ed i dovran Basilea. Lezza relaziun (...) vegn a balluccar sch’ils Alsazians perdan lur linguatg. El als collia cun la Svizra e fa basegn en las bleras professiuns. Tge succeda cun il vitg da Sundgau nua che pli che la mesadad da la glieud lavura en Svizra, sche las plazzas van a perder? Nua vegnan tuttas abitaziuns a Basilea ed enturn Basilea, cura che las activitads dals cunfinaris alsazians vegnan surpigliadas da 33'400 Europeans da l’ost che savens (na) san tudestg? L’autur citescha schefs da persunal en pliras firmas basilaisas; tuts remartgeschan che l’aleman tschessia tar ils giuvens cunfinaris e ch’i sappian be pli franzos: "Pli baud eri scumandà da discurrer dialect en scola". Ma da l’autra vart s’engaschan persunas adina pli numerusas per il dialect. La vicepresidenta communala da Mülhausen/Mulhouse, Evelyne Schmitt-Troxler: "La glieud s’engascha sch’il dialect svanescha. Quai ha sa mussà er en Bretagna ed en il Pajais basc." L’autur commentescha: "En il pajais basc (da Frantscha) frequentan passa 20% dals scolars classas bilinguas; ils giuvens discurran basc, lez perda pia il fried al la veglia." Era las autoritads regiunalas alsazianas promovan il linguatg local aifer ils cunfins dal centralissem franzos. In funcziunari cumpetent manegia: "La derasaziun dal dialect e l’engaschament en sia favur èn pli grondas en l’Alsazia sur ch’en quella dal sid". Deriva quai da la preschientscha protestanta, tradiziunalmain germanofona (Luther!), pli ferma en il nord, ubain da l’attracziun da Karlsruhe en l’Alsazia sut, pli gronda che quella da Basilea en il sid? En mintga cas perdess l’Alsazia, cun sia verva alemana e francofona, in trumf decisiv per ses avegnir.